A Bizottság 2521/98/EK rendelete
(1998. november 24.)
a kenhető zsírokra vonatkozó előírások megállapításáról szóló 2991/94/EK tanácsi rendelet, valamint a tej és tejtermékek forgalmazása során használt megnevezések védelméről szóló 1898/87/EGK tanácsi rendelet alkalmazására vonatkozó egyes részletes szabályok megállapításáról szóló 577/97/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kenhető zsírokra vonatkozó előírások megállapításáról szóló, 1994. december 5-i 2991/94/EK tanácsi rendeletre [1] és különösen annak 8. cikkére,
tekintettel a legutóbb Ausztria, Finnország és Svédország csatlakozási okmányával módosított, a tej és a tejtermékek forgalmazása során használt megnevezések védelméről szóló, 1987. július 2-i 1898/87/EGK tanácsi rendeletre [2] és különösen annak 4. cikke (2) bekezdésére,
mivel a legutóbb az 1298/98/EGK rendelettel [3] módosított, a kenhető zsírokra vonatkozó előírások megállapításáról szóló 2991/94/EK tanácsi rendelet, valamint a tej és tejtermékek forgalmazása során használt megnevezések védelméről szóló 1898/87/EGK bizottsági rendelet alkalmazására vonatkozó egyes részletes szabályok megállapításáról szóló 577/97/EK tanácsi rendelet [4] 2. cikkének (1) bekezdése meghatározza a kenhető zsírok - a 2991/94/EK rendeletben említett, minimum 80 % zsírtartalmú termékek kivételével - zsírtartalmának feltüntetésére vonatkozó szabályokat; mivel az 577/97/EK rendelet 2. cikkének (3) bekezdése, valamint annak II. melléklete meghatározza az e szabályoknak való megfelelés ellenőrzésének módszerét; mivel e módszer alkalmazásának időpontját 1999. január 1-jére halasztották annak érdekében, hogy alkalmazói tapasztalatokat szerezhessenek, valamint hogy a Bizottságnak továbbított eredmények alapján annak megvalósíthatóságát alapos vizsgálatnak vethessék alá;
mivel a továbbított információk vizsgálata azt mutatta, hogy a bejelentett zsírtartalom ellenőrzésére megállapított tűréshatár túlságosan szűk; mivel a vételezett mintákból nyert eredmények átlagaira és az önálló eredményekre vonatkozó tűréshatárt a kétszeresére kell növelni; mivel ilyen körülmények között nem lehet tovább fenntartani azt a követelményt, hogy minden egyes minta feleljen meg a 2991/94/EK rendelet mellékletében meghatározott határértékeknek; mivel ki kell kötni azt a követelményt, hogy a meghatározott átlagos zsírtartalom feleljen meg e határértékeknek;
mivel az e rendeletben előírt intézkedések összhangban vannak az érintett irányítóbizottságok véleményével,
ELFOGADTA EZT A RENDELETET:
1. cikk
Az 577/97/EK rendelet a következőképpen módosul:
1. A 2. cikk a következőképpen módosul:
a) az (1) bekezdés b) és c) pontjának helyébe a következő szöveg lép:
"b) az átlagos zsírtartalom egy százalékpontnál nagyobb mértékben nem térhet el a bejelentett százalékos értéktől. Az egyes minták két százalékpontnál nagyobb mértékben nem térhetnek el a bejelentett százalékos értéktől;
c) az átlagos zsírtartalomnak minden esetben meg kell felelnie a 2991/94/EK rendelet mellékletében meghatározott határértékeknek.";
b) a (2) bekezdés helyébe a következő szöveg lép:
"(2) Az (1) bekezdés ellenére a 2991/94/EK rendelet melléklete A. részének 1. pontjában, B. részének 1. pontjában és C. részének 1. pontjában említett termékek tekintetében bejelentett zsírtartalom megegyezik a termék minimális zsírtartalmával.";
2. A II. melléklet helyébe a következő szöveg lép:
"II. MELLÉKLET
A kenhető zsírok bejelentett zsírtartalmának ellen- őrzése
Az ellenőrzésre és elemzésre szánt tételből véletlenszerűen öt mintát kell venni. A következő két eljárást kell alkalmazni:
A. A kapott öt eredmény számtani középértékét összehasonlítjuk a bejelentett zsírtartalommal. A bejelentett zsírtartalom megfelelőnek minősül, ha a számtani középérték nem tér el egy százalékpontnál nagyobb mértékben a bejelentett zsírtartalomtól.
B. Az öt különálló eredményt összehasonlítjuk a 2. cikk (1) bekezdésének b) pontjában feltüntetett tűréshatárral (a bejelentett zsírtartalom ± két százalékpontja). Ha az öt különálló eredmény legnagyobb és legkisebb értéke közötti különbség négy százalékpontnál kisebb, vagy azzal egyenlő, akkor a 2. cikk (1) bekezdése b) pontjának követelményei teljesültek.
Amennyiben megállapítást nyer, hogy az A. és B. pontban meghatározott feltételek teljesültek, úgy az ellenőrzött tétel a 2. cikk (1) bekezdésének b) pontjában foglalt követelmények tekintetében megfelelőnek minősül akkor is, ha az öt érték közül egy a ± két százalékpontos tűréshatáron kívül esik.
"2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. november 24-én.